Diari Oficial de la Generalitat Valenciana


Sumari del DOGV 5191, del 03-02-2006 (2006/861)

RESOLUCIÓ de 7 de desembre de 2005, del conseller de Territori i Habitatge, per la qual s'aprova definitivament l'homologació i el pla de reforma interior denominat Barri Industrial de les normes subsidiàries del municipi de Ribesalbes.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5191

Data del DOGV
:   03-02-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/861


Data del document
:   07-12-2005

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Ribesalbes
    * pla d'urbanisme

RESOLUCIÓ de 7 de desembre de 2005, del conseller de Territori i Habitatge, per la qual s'aprova definitivament l'homologació i el pla de reforma interior denominat Barri Industrial de les normes subsidiàries del municipi de Ribesalbes. [2006/Q861]  
Vist l'expedient relatiu a l'homologació i el pla de reforma interior del barri industrial de Ribesalbes (Castelló), i de conformitat amb els següents:  
Antecedents de fet  
1. Amb data 30 de novembre de 2004, l'Ajuntament de Ribesalbes sol·licita a la Conselleria de Territori i Habitatge l'aprovació definitiva del pla de reforma interior denominat Barri Industrial acompanyat d'una còpia del programa d'actuació integrada aprovat per aqueixa administració local el 23 de setembre de 2004.  
Després d'examinar la documentació per part del Servei Territorial de Planificació i Ordenació Territorial de Castelló, se li comunica a l'ajuntament que és necessari per a la seua tramitació l'homologació a la Llei 6/1994, Reguladora de l'Activitat Urbanística (d'ara endavant LRAU).  
D'aquesta manera, pel Decret de l'Alcaldia de l'Ajuntament de Ribesalbes, de 3 de març de 2005, es va sotmetre a informació al públic l'homologació sectorial, la qual cosa es va dur a terme per mitjà d'anuncis publicats en el periòdic Mediterráneo d'11 de març de 2005, en el Diari Oficial de la Generalitat Valenciana número 4.967, de 16 d'abril de 2005, i en el Butlletí Oficial de la Província de Castelló del dia 29 del mateix mes. Transcorregut el termini d'informació al públic, durant el qual no es van formular al·legacions, l'homologació es va aprovar provisionalment mitjançant un acord del Ple de l'Ajuntament de Ribesalbes de 28 d'abril de 2005.   
A la vista de l'esmentat acord, i de conformitat amb la Llei 30/1992, de Règim Jurídic de les Administracions Públiques i del Procediment Administratiu Comú, el Servei Territorial de Planificació, ja citat, va requerir a l'Ajuntament de Ribesalbes que aportara certificat en què s'indicara que en el termini d'un mes (29 de març a 29 d'abril), tal com exigix la LRAU, que el document va estar sotmés a informació pública, no es van produir al·legacions. Aquest certificat es va presentar l'1 de juny de 2005.  
2. La documentació està formada de Pla de reforma interior (amb memòria i plànols) i per l'homologació sectorial.  
3. La Comissió Territorial d'Urbanisme de Castelló, en sessió d'1 de juliol de 2005, va acordar informar favorablement sobre l'homologació i el pla de reforma interior denominat barri industrial de les normes subsidiàries del municipi de Ribesalbes (Castelló), i va elevar la proposta d'aprovació definitiva al conseller de Territori i Habitatge, amb el dictamen previ del Consell Jurídic Consultiu de la Comunitat Valenciana.  
4. Aquesta conselleria va sol·licitar el corresponent dictamen del Consell Jurídic Consultiu de la Comunitat Valenciana d'acord amb el que establix l'article 10.8.e de la Llei 10/1994, de 19 de desembre, de la Generalitat Valenciana, de Creació del Consell Jurídic Consultiu de la Comunitat Valenciana.   
El Consell Jurídic Consultiu de la Comunitat Valenciana ha emés dictamen sobre el present expedient, en data 16 de novembre de 2005, en el qual es conclou que cal l'aprovació definitiva de l'homologació i al pla de reforma interior del barri industrial, del municipi de Ribesalbes (Castelló).  
Fonaments de dret  
1. La tramitació de l'homologació i del pla parcial ha sigut correcta, conforme al que establix l'article 38 i concordants de la Llei 6/1994, de 15 de novembre, Reguladora de l'Activitat Urbanística (d'ara endavant LRAU) i en l'article 173 i següents del Reglament de Planejament de la Comunitat Valenciana (d'ara endavant RPCV), aprovat pel Decret 201/1998, de 15 de desembre, del Govern Valencià.  
2. La documentació està completa, a l'efecte del que disposa l'article 27 de la LRAU, 75 i 85 del RPCV.  
3. L'objecte de l'homologació i el pla de reforma interior és doble:  
. D'una banda, es pretén delimitar un sector de sòl urbà comprensiu de 13.005,64 metres quadrats, el qual, al seu torn, es delimitarà en dos unitats d'execució de 1.206,70 metres quadrats i 11.798,94 metres quadrats, respectivament.  
. D'altra banda, es modifica l'ordenació detallada prevista en les normes subsidiàries de l'any 1995, redissenyant els vials existents en l'actualitat.  
El resum de superfícies tal com establixen les normes subsidiàries i la proposta del pla de reforma interior és el següent:  
 Normes Programa de   
 subsidiàries reforma interior  
Dotacional viari 3.715,68 m² 3.715,68 m²   
Dotacional 50,48 m²   
Sòl residencial 9.239,48 m² 9.239,48 m²   
Edificabilitat residencial 33.704,08 m²t 33.501,23 m²t   
Superfície sector 12.955,16 m² 13.005,64m²   
Aprofitament tipus 2,6015 m²t/m²s 2,5759 m²t/m²s   
4. La disposició transitòria primera, apartat tercer, de la LRAU establix que l'aprovació de plans de reforma interior que modifiquen determinacions dels plans generals requerirà l'homologació del sector corresponent, que podrà efectuar-se directament en aprovar aquest instrument.  
En el cas que s'examina, es pretén homologar a la LRAU un sòl urbà qualificat en les normes subsidiàries de Ribesalbes com a zona d'eixamplament del nucli antic illa tancada (SU-2) barri industrial, de 13.005,64 metres quadrats, a fi d'adaptar el planejament de la zona a les necessitats de sòl urbà residencial, com també ajustar-lo a la LRAU.  
L'homologació sectorial es planteja amb un abast de modificativa, ja que introduïx canvis i modificacions al planejament vigent, tot això a l'empara de l'Ordre de 29 de març de 1996, del conseller d'Obres Públiques, Urbanisme i Transports, per la qual s'aprova la instrucció de planejament 1/1996, de 23 de gener de 1996, sobre l'homologació de plans d'urbanisme a la Llei Reguladora de l'Activitat Urbanística.  
Tenint en compte el limitat abast del pla de reforma interior, l'homologació sectorial formulada pot tindre's per suficient, pot concloure's que aquesta s'ajusta a la LRAU i a la instrucció de planejament 1/1996.  
5. El pla de reforma interior que s'examina suposa per un costat la delimitació d'un sector integrat per dos unitats d'execució, i d'altra banda, la introducció d'alteracions en l'ordenació detallada vigent en les normes subsidiàries.  
Tal com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà o del traçat d'uns vials s'emmarca clarament dins de la discrecionalitat del planejament urbanístic, gaudint en aquests casos l'administració d'àmplia llibertat per a triar, entre les alternatives possibles, la forma en què el territori ha de quedar ordenat. Així mateix, són les esmentades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals, per la qual cosa, quan d'aquestes determinacions es tracte, aquella discrecionalitat ha de ser actuada per l'ajuntament, des de la representació que li conferix la seua legitimació democràtica.  
La LRAU recull clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, establix que li està vedat a la resolució autonòmica d'aprovació qüestionar la interpretació d'aquest interés formulada pel municipi des de la seua pròpia representativitat. Com s'indica en el preàmbul de la LRAU, aquesta llei atribuïx a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.  
D'aquesta manera, la resolució autonòmica d'aprovació s'ha de limitar en aquest cas a dur a terme un control de mera legalitat del contingut de la modificació. En el cas que ens ocupa la modificació de l'ordenació detallada s'ajusta a criteris de racionalitat i de millora de l'interés públic i no vulnera cap precepte legal, per la qual cosa no cal efectuar cap inconvenient a la seua aprovació. En concret, la memòria justifica el compliment de l'article 17 de l'annex del RPCV, que encara que no es realitza el còmput correctament, cal concloure que verificat aquest, es complix amb les determinacions establides pel precepte.   
6. Després d'advertir que es produïxen alteracions a sòls amb qualificació de zona verda, consta en l'expedient tant l'informe favorable del conseller de Territori i Habitatge en exercici de les funcions pròpies del Consell Superior d'Urbanisme, en aplicació de la disposició transitòria novena de la LRAU, de conformitat amb l'article 55.4 de la LRAU, com el dictamen favorable del Consell Jurídic Consultiu de la Comunitat Valenciana conforme requerix l'article 10.8.e de la Llei 10/1994, de 19 de desembre, del Consell Jurídic Consultiu.  
7. El conseller de Territori i Habitatge és l'òrgan competent per a resoldre sobre l'aprovació definitiva dels instruments de planejament, de conformitat amb el que establix l'article 6.e del Reglament dels Òrgans Urbanístics de la Generalitat Valenciana, aprovat per Decret 201/2003, de 3 d'octubre, del Consell de la Generalitat.  
Vistos els preceptes legals citats i la resta de general i de pertinent aplicació, conforme a l'acord de la Comissió Informativa de la Comissió Territorial d'Urbanisme de Castelló i conforme al dictamen del Consell Jurídic Consultiu de la Comunitat Valenciana, resolc:  
Aprovar definitivament l'homologació i el pla de reforma interior denominat Barri Industrial de les normes subsidiàries del municipi de Ribesalbes (Castelló).  
Contra la present resolució, que posa fi a la via administrativa, es pot interposar un recurs potestatiu de reposició en el termini d'un mes, davant del conseller de Territori i Habitatge, o bé recurs contenciós administratiu, davant la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà a la notificació o publicació d'aquesta, de conformitat amb el que preveu l'article 13.4 del Decret 201/2003, de 3 d'octubre, del Consell de la Generalitat, pel qual s'aprova el Reglament d'Òrgans Urbanístics de la Generalitat, i els articles 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que puga exercir qualsevol altre recurs que es crega oportú.  
València, 7 de desembre de 2005.. El conseller de Territori i Habitatge: Rafael Blasco Castany.